Блок Жан Ришар

Блок Жан Ришар - (25.5.1884, Париж -13.3. 1947, ошол эле жер) француз жазуучусу жана коомдук ишмер. «Азоолор» (1910) пьесасын, «Леви» (1912) аңгемелер жыйнагын жазган. Блок Роллан менен бирге «Эроп» аттуу журналды негиздеген (1923). Блок коомдогу оор турмушту сүрөттөгөн «Жүк ташуучу пароходдо» (1924), «Курд түнү» (1925), «Жер жаңгагы менен банандар» (1929), «Сибилла» (1932) аттуу документ повесттердин, искусство менен коомдун карым-катнашын изилдөөгө арналган «Маданияттын жаралышы» (1936) эмгегинин, испан элинин улуттук революциячыл күрөшүнө арналган «Испания! Испания!» (1936) очерктер жыйнагынын, «Тулон» драмасынын (1943) автору. Анын «Москва Париж» (1947) аттуу китеби жана сүйлөгөн сөздөрүнүн жыйнагы («Оккупацияланган Франциядан куралданган Францияга чейин», 1949) Тынчтыктын Алтын медалына татыктуу болгон (1950). 
 Колдонулган адабияттар 
 “Кыргызстан” улуттук энциклопедиясы: 2-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2007. 808 бет, илл. ISBN 978 9967-14-055 -4
Категория:Инсандар